
SUGESTII
Comisia pentru libertăți civile, justiție și afaceri interne recomandă Comisiei pentru control bugetar, care este comisie competentă, includerea următoarelor sugestii în propunerea de rezoluție ce urmează a fi adoptată:
[bookmark: restart]1.	constată că Curtea de Conturi („Curtea”) a auditat domenii de cheltuieli care cuprind diverse politici legate de migrație și gestionarea frontierelor (rubrica 4) și securitate și apărare (rubrica 5); 
2.	ia act de faptul că, în ceea ce privește domeniile de cheltuieli auditate legate de migrație și de gestionarea frontierelor, de securitate și de politicile de apărare, Curtea a examinat un eșantion de 23 de operațiuni din cadrul rubricilor 4 și 5 din CFM; ia act de explicația Curții, potrivit căreia sfera auditului nu a fost concepută astfel încât să fie reprezentativă pentru rubricile în cauză, dar, cu toate acestea, a contribuit la declarația lor de asigurare; reiterează solicitarea Parlamentului de a efectua auditul într-un mod care să permită calcularea nivelului de eroare estimat;
3.	observă cu îngrijorare că 11 din cele 23 de tranzacții examinate de Curte conțineau erori cuantificabile care au avut un impact financiar asupra sumelor imputate bugetului Uniunii; subliniază că astfel de cazuri pot avea un impact negativ asupra reputației; 
4.	constată că, în 2022, statele membre au accelerat din nou punerea în aplicare a programelor lor naționale; este preocupat de faptul că rămân sume semnificative neplătite atât pentru Fondul pentru azil, migrație și integrare (FAMI) (26 %), cât și pentru Fondul pentru securitate internă (FSI) (33 %); recunoaște, în același timp, că finanțarea pentru perioada 2014-2020 trebuie cheltuită până în iunie 2024;  îndeamnă Comisia să își intensifice eforturile de sprijinire a statelor membre în punerea în aplicare efectivă a programelor lor naționale respective;
5.	ia act de faptul că Comisia nu și-a utilizat pe deplin prerogativele, în calitate de gardian al tratatelor, pentru a se asigura că România și Bulgaria sunt acceptate în spațiul Schengen, în ciuda faptului că ambele țări îndeplinesc, începând din 2011, toate condițiile pentru a fi pe deplin membre ale spațiului Schengen;
6.	regretă practica Comisiei de a furniza Parlamentului doar foarte puține informații despre punerea în aplicare a legislației UE; invită Comisia să publice mai des din proprie inițiativă astfel de statistici, pentru a demonstra că politicile sunt necesare și proporționale pentru a-și atinge obiectivele;
7.	remarcă acțiunile prompte ale DG HOME în urma agresiunii Rusiei, în special elaborarea în timp util a unei decizii privind activarea pentru prima dată a Directivei privind protecția temporară; 
8.	constată că numărul sosirilor de persoane fără acte de identitate la frontierele externe continuă să crească în comparație cu anul precedent; ia act de acțiunile întreprinse de DG HOME, pe de o parte pentru a crea parteneriate împotriva rețelelor de trafic de persoane pentru a sprijini statele membre să efectueze transferurile și a altor mecanisme de transfer și să îmbunătățească procedurile de azil și de returnare rapide și eficiente, cum ar fi cele legate de politica UE în domeniul vizelor și de cooperarea bilaterală, și pe de altă parte pentru a promova politicile de integrare pentru cetățenii țărilor terțe aflați în situație de ședere legală; invită Comisia să depună în continuare eforturi în vederea elaborării unei strategii pentru returnări mai eficiente, cu respectarea deplină a Cartei drepturilor fundamentale și a drepturilor omului în cazul persoanelor care sosesc în UE; invită, de asemenea, Comisia să își extindă în continuare cooperarea externă în materie de migrație și azil, ținând seama în mod corespunzător de articolul 218 din TFUE, și să promoveze politicile de integrare pentru resortisanții țărilor terțe aflați în situație de ședere legală, cu sprijin din partea FAMI;
9.	îndeamnă Comisia să mărească transparența și responsabilitatea în ceea ce privește implementarea fondurilor din domeniul afacerilor interne în țările terțe și finanțarea IVCDCI, cum ar fi în țări precum Tunisia și Libia; invită Comisia să genereze o imagine de ansamblu accesibilă publicului asupra tuturor cheltuielilor legate de migrație în țările terțe și îndeamnă la evaluări ex ante ale impactului asupra drepturilor omului pentru cheltuielile legate de migrație în țările terțe și să împărtășească aceste evaluări Parlamentului, atunci când normele prevăd acest lucru;
10.	ia act de sprijinul continuu al DG JUST pentru politica Comisiei privind respectarea statului de drept în Uniune, în special ediția anuală a tabloului de bord privind justiția și cel de-al treilea raport anual privind statul de drept, care au inclus pentru prima dată recomandări adresate statelor membre; încurajează Comisia să monitorizeze îndeaproape monitorizarea eficace a recomandărilor adresate statelor membre în cauză și să ia măsuri în cazul în care nu se adoptă măsuri adecvate pentru a răspunde preocupărilor existente la nivel național;
11.	ia act cu îngrijorare de Raportul special al Ombudsmanului European privind timpul necesar Comisiei pentru a trata cererile de acces public la documente, care a subliniat că, în 85 % din cazuri, Comisia nu tratează cererile de confirmare în termenele legale; invită Comisia să abordeze de urgență această chestiune și să respecte Regulamentul 1049/2001 privind accesul public la documente, o condiție prealabilă esențială pentru transparență și încrederea publicului în Comisie; reamintește că, în 2022, Ombudsmanul a îndemnat Comisia să trateze cererile de acces la documente referitoare la fondurile de redresare ale UE cu o mai mare coerență și să își explice mai bine raționamentul în cazul în care decide să nu divulge informațiile solicitate[footnoteRef:2] și că Ombudsmanul a deschis o anchetă privind refuzul Comisiei de a acorda acces public la documentele legate de propunerea sa de regulament privind spațiul european al datelor privind sănătatea[footnoteRef:3]; [2:  https://www.ombudsman.europa.eu/ro/news-document/ro/163567]  [3:  https://www.ombudsman.europa.eu/ro/case/ro/62762] 

12.	regretă profund lipsa măsurilor de asigurare a respectării legislației de către Comisie și a măsurilor legislative adoptate ca urmare a recomandării Parlamentului, inclusiv în ceea ce privește recomandarea sa din 15 iunie 2023 adresată Consiliului și Comisiei în urma anchetei privind presupusele încălcări și deficiențe administrative în aplicarea legislației Uniunii în legătură cu utilizarea programului Pegasus și a altor programe de spionaj echivalente; invită Comisia să respecte principiul cooperării loiale între instituțiile Uniunii și să respecte obligațiile prevăzute în Acordul-cadru și în Acordul interinstituțional privind o mai bună legiferare;
13.	este profund îngrijorat de dezvăluirile privind conflictele de interese în care sunt implicați funcționari la nivel înalt ai Comisiei și de utilizarea campaniei publicitare X legate de Regulamentul privind abuzul sexual asupra copiilor; invită Comisia să publice toate documentele solicitate de Parlament și să asigure transparența deplină în acest caz;

[bookmark: FootprintPageAD]ANEXĂ: ENTITĂȚILE SAU PERSOANELE
DE LA CARE RAPORTORUL PENTRU AVIZ A PRIMIT CONTRIBUȚII
<FootprintIntro>Raportorul declară pe propria răspundere că nu a primit nicio contribuție de la nicio entitate sau persoană care trebuie menționată în prezenta anexă în conformitate cu articolul 8 din anexa I la Regulamentul de procedură.</FootprintIntro>

